b"\n_START_ARTICLE_\nMikoian-Gur\xc3\xa9vitx MiG-25\n_START_SECTION_\nDisseny i desenvolupament\n_START_PARAGRAPH_\nEl MiG-25 fou dissenyat per les demandes sovi\xc3\xa8tiques de disposar d'un interceptor nou, que pogu\xc3\xa9s  arribar a altituds superiors i que fos m\xc3\xa9s velo\xc3\xa7. Aquesta necessitat era deguda a la Guerra Freda, l'amena\xc3\xa7a dels bombarders i avions de reconeixement nord-americans penetrant el territori sovi\xc3\xa8tic. Els Estats Units estaven desenvolupant bombarders subs\xc3\xb2nics com el B-47 Stratojet, el B-52 Stratofortress i tamb\xc3\xa9 de supers\xc3\xb2nics com el B-58 Hustler i el B-70 Valkyrie. El Valkyrie representava una gran amena\xc3\xa7a, ja que podia volar a altituds de 21,000 km i arribar a una velocitat de Mach 3. Per aix\xc3\xb2, el MiG-25 es disseny\xc3\xa0 amb prestacions perqu\xc3\xa8 pogu\xc3\xa9s contrarestar aquestes amenaces.\n_START_SECTION_\nGuerra Freda\n_START_PARAGRAPH_\nDurant els primers anys del desenvolupament del MiG-25, Occident en sabia poc sobre aquest avi\xc3\xb3, i incorrectament el qualific\xc3\xa0 com a ca\xc3\xa7a monopla\xc3\xa7a de gran agilitat, de manera que es va comen\xc3\xa7ar un projecte de disseny que donaria com a resultat el McDonnell Douglas F-15 Eagle. No fou fins al 1976 que els aliats tingueren un coneixement prec\xc3\xads sobre aquest avi\xc3\xb3, quan el tinent rus Victor Belenko va desertar amb un MiG-25 al Jap\xc3\xb3. Encara que els sovi\xc3\xa8tics van protestar i van demanar el retorn immediat de l'aparell, l'avi\xc3\xb3 fou desmuntat i estudiat a fons, de manera que els aliats van tenir una descripci\xc3\xb3 molt precisa del MiG-25. Despr\xc3\xa9s de 67 dies, l'avi\xc3\xb3 fou tornat als sovi\xc3\xa8tics en peces. Va tornar a ser muntat, i actualment es pot visitar a la planta Sokol, a Nizhny Novgorod._NEWLINE_Els sovi\xc3\xa8tics van comen\xc3\xa7ar un projecte per crear una versi\xc3\xb3 m\xc3\xa9s avan\xc3\xa7ada del MiG-25, ja que els aliats ja coneixien les prestacions del MiG-25 actual en aquell temps. Es planejava crear el MiG-25M, una nova versi\xc3\xb3 amb motors m\xc3\xa9s potents, millor sistema de radar i m\xc3\xa9s m\xc3\xadssils. El projecte, per\xc3\xb2, fou abandonat a favor del desenvolupament del nou MiG-31.\n_START_SECTION_\nGuerra del Golf\n_START_PARAGRAPH_\nDurant la Guerra del Golf P\xc3\xa8rsic, va haver-hi molts incidents involucrant el MiG-25. Per exemple, el 1991, durant la primera nit de la guerra, un McDonnell Douglas F/A-18 Hornet pilotat pel tinent Scott Speicher fou destru\xc3\xaft per un MiG-25 iraqui\xc3\xa0._NEWLINE_El 19 de gener, dos MiG-25 van ser destru\xc3\xafts per dos F-15 de la USAAF. Els MiG-25 van intentar amagar-se dels F-15 utilitzant bengales i aparells d'interfer\xc3\xa8ncies. No obstant, els F-15 van detectar-los i els van destruir amb m\xc3\xadssils AIM-7 Sparrow._NEWLINE_En un altre incident de la guerra, un MiG-25 va evadir vuit F-15 i va llan\xc3\xa7ar m\xc3\xadssils de llarg abast a un General Dynamics F-111, obligant-lo a abandonar la seva missi\xc3\xb3._NEWLINE_Durant la invasi\xc3\xb3 d'Irak el 2003, els aliats no van trobar cap resist\xc3\xa8ncia a\xc3\xa8ria iraquiana, ja que la majoria dels seus avions havien estat abandonats o destru\xc3\xafts a terra. Durant l'agost del 2003, es van trobar m\xc3\xbaltiples avions enterrats a la sorra del desert, molts d'ells MiG-25.\n_START_SECTION_\nEspecificacions\n_START_PARAGRAPH_\nDades de The Great Book of Fighters, International Directory of Military Aircraft, Combat Aircraft since 1945"